REGULAMENTUL (CE) NR. 635/2008 AL COMISIEI
din 3 iulie 2008
de adaptare a cotelor de pescuit de cod care urmează să fie alocate Poloniei în Marea Baltică (subdiviziunile 25-32, apele CE) în perioada 2008-2011 în temeiul Regulamentului (CE) nr. 338/2008 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (1), în special articolul 23 alineatul (1),
întrucât:
(1)
În urma investigațiilor la nivel național realizate în anul 2007, Polonia a comunicat Comisiei că și-a depășit cota de cod alocată pentru 2007 în Marea Baltică de Est (subdiviziunile 25-32, apele CE) cu 8 000 tone.
(2)
În conformitate cu articolul 23 alineatul (1) din Regulamentul (CEE) nr. 2847/93, Comisia efectuează deduceri din cota anuală, în cazul în care a constatat că un stat membru și-a depășit cota dintr-o rezervă.
(3)
Articolul 2 din Regulamentul (CE) nr. 338/2008 al Consiliului din 14 aprilie 2008 de adaptare a cotelor de pescuit de cod care urmează să fie alocate Poloniei în marea Baltică (subdiviziunile 25-32, apele CE) în perioada 2008-2011 (2) prevede o deducere în cursul unei perioade de patru ani, respectiv, în anul 2008, o reducere de 10 % din cantitatea pescuită în exces în anul 2007 și, în anii 2009, 2010 și 2011, reduceri de 30 % din cantitatea pescuită în exces în 2007.
(4)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Cota de cod alocată Poloniei în Marea Baltică (subdiviziunile 25-32, apele CE) în perioada 2008-2011 se reduce în conformitate cu anexa I.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 iulie 2008.